Il-Kap tal-Opożizzjoni u tal-Partit Nazzjonalista Simon Busuttil sejjaħ l-ispjega li ta l-Gvern dwar id-defiċit, bħala ngann u qal li l-Gvern qed jigdeb sfaċċatament. F’attività politika f’Raħal Ġdid, Dr Busuttil qal li hemm disprepanza sostanzjali fiċ-ċifri tad-dejn u tad-defiċit. Innota li filwaqt li l-Gvern qed jgħid li d-defiċit niżel b’€200 miljun, qed jgħid ukoll li d-dejn żdied b’€373 miljun. Qal li l-Gvern qed jidħak bin-nies meta jgħid li d-defiċit għamlu bir-roħs fil-kontijiet tad-dawl u l-ilma u bil-flus li ta lura tar-reġistrazzjoni tal-karozzi għax qal li dawn għad iridu jsiru. Il-Kap tal-Opożizzjoni qal ukoll li l-Gvern qed jiddiskrimina kontra kull min mhux tal-qalba u issa qed jagħżel ukoll lil min jagħti l-mediċini. Dr Busuttil qal li se ssir mozzjoni fil-Parlament biex il-permess li ħarġet il-MEPA għal żvilupp qrib it-tempji ta’ Ħaġrat fl-Imġarr, li hu sit rikonoxxut mill-UNESCO bħala sit ta wirt dinji, jitneħħa. Il-Kap tal-Partit Nazzjonalista qal ukoll li f’sena ta’ Gvern Laburista, inħoloq il-qagħad u mhux ix-xogħol u għalhekk m’għandnix Malta aħjar. Qal li fost it-8,000 ruħ li qed ifittxu impjieg hemm mal-elf żagħżugħ. Dr Busuttil żied li konsistentement il-Gvern injora kull sejħa tal-Oppożizzjoni għal pjan għall-ħolqien tax-xogħol. Simon Busuttil stqarr li f’sena huwa diffiċli jekk mhux impossibli li l-Partit Nazzjonalista jirkupra d-differenenza ta’ 36,000 vot li kien hemm fl-aħħar elezzjoni ġenerali. Kompla li għalkemm wara l-elezzjoni tal-24 ta’ Mejju, Joseph Muscat se jibqa’ Prim Ministru u l-Partit Laburista se jibqa’ fil-Gvern, il-poplu jista’ jibgħat messaġġ fl-elezzjoni tal-Parlament Ewropew li mhux kollox sejjer sew. Għandu jwassal il-messaġġ li l-Gvern m’għandux ikun arroganti u jkompli jirrombla minn fuq il-poplu għax għandu maġġoranza ta’ disa’ siġġijiet. Il-Kap tal-Oppożizzjoni qal li hu konvint mill-Unjoni Ewropea għax irid jara Malta aħjar. Sostna li hu favur l-Unjoni Ewropea għax jemmen b’qawwa li Malta tmur aħjar fl-Unjoni Ewropea kif filfatt ġara.